Okresná prokuratúra Pezinok 
Šenkvická cesta 5, 902 01 Pezinok 	

Sp. zn. : 3 Pv 102/12/1107	Pezinok, 5.6.2012
EEČ : 2-14-52-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Pezinok
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že napriek tomu, že mu zo Zákona o rodine vyplýva povinnosť prispievať na výživu svojich synov mal. XXXXX, narodeného XXXXX a mal. XXXXX, narodeného XXXXX, obaja bytom XXXXX, XXXXX ul., pričom rozsudkom Okresného súdu XXXXX, č.k.: XXXXX XXXXX zo dňa 03.03.2011, právoplatným 30.03.2011 bol zaviazaný prispievať na výživu mal. XXXXX sumou 120 eur mesačne a mal. XXXXX sumou 100 eur mesačne vždy do 15-teho dňa v mesiaci k rukám matky oprávnených detí XXXXX, 
v mieste svojho trvalého bydliska a všade tam, kde sa zdržiaval, v období od mesiaca marec 2011 až doposiaľ, t.j. mesiaca máj 2012 vrátane, si riadne uvedenú povinnosť neplnil, čím mu za uvedené obdobie vznikol dlh na výživnom vo výške 3000 eur,
lebo zanikla trestnosť činu
Odôvodnenie:
Uznesením povereného príslušníka Okresného riaditeľstva PZ v XXXXX Obvodného oddelenia PZ XXXXX, zo dňa 25.01.2012 pod ČVS: XXXXX bolo podľa § 199 ods. 1  začaté trestné stíhanie a následne uznesením dňa 20.02.2012 podľa § 206 ods. 1 Trestného poriadku vznesené obvinenie XXXXX, narodenému dňa XXXXX v XXXXX pre trestný čin zanedbania povinnej výživy podľa § 207 ods. 1 Trestného zákona.

         Poverený príslušník vykonal všetky potrebné úkony pre objektívne a úplné zistenie skutkového stavu, a to výsluch obvineného ako aj poškodenej, zabezpečil do spisového materiálu rozsudok Okresného súdu XXXXX, č.k.: XXXXX XXXXX zo dňa 03.03.2011, právoplatný 30.03.2011, výpisy z účtov vedených v peňažnom ústave, ako aj ďalšie listinné dôkazy obsiahnuté vo vyšetrovacom spise.

          Po skončení vyšetrovania poverený príslušník Policajného zboru predložil dňa 18.05.2012 dozorujúcej prokurátorke tunajšej prokuratúry vyšetrovací spis s návrhom na zastavenie trestného stíhania vedeného proti obvinenému XXXXX z dôvodu zániku trestnosti stíhaného trestného činu.
 
          Preskúmaním na vec sa vzťahujúceho spisového materiálu predloženého povereným príslušníkom Okresného riaditeľstva PZ v Pezinku, Obvodného oddelenia PZ XXXXX, vedeného pod ČVS: XXXXX som dospela k záveru, že trestné stíhanie proti obvinenému XXXXX pre trestný čin zanedbania povinnej výživy podľa § 207 ods. 1 Trestného zákona je potrebné zastaviť podľa § 215 ods. 1 písm. h) Trestného poriadku s poukazom na ustanovenie o účinnej ľútosti podľa § 86 ods. 1 písm. a) Trestného zákona.

          Obvinený XXXXX vo výpovedi dňa 20.03.2012 uviedol, že je pravdou, že si riadne vyživovaciu povinnosť voči svojim synom v uvedenom období neplnil. Bolo to z dôvodu jeho zlej finančnej situácie, nakoľko bol dlhodobo bez práce a nemal príjem. Okrem týchto dvoch synov má vyživovaciu povinnosť ešte voči tretiemu synovi, ktorého má so svojou súčasnou priateľkou, s ktorou žije. Uviedol, že táto situácia ho veľmi mrzí a bude sa snažiť svoj dlh na výživnom splatiť. Dávky v hmotnej núdzi v období od mesiaca marec 2011 nepoberal a nebol ani evidovaný na ÚPSVaR. 

          Ako vyplýva z príslušného spisového materiálu, najmä z dokladovaných fotokópií výpisov z účtov vedených v peňažnom ústave, obvinený XXXXX prostredníctvom exekútora XXXXX uhradil na účet poškodenej dňa 20.02.2012 sumu 160 eur, dňa 28.02.2012 sumu 50 eur, dňa 02.03.2012 sumu 15 eur, dňa 16.04.2012 sumu 2250 eur, dňa 30.04.2012 sumu 305 eur a dňa 02.05.2012 sumu 221 eur, teda do 02.05.2012 celkovo uhradil sumu 3001 eur.

          Dňa 16.05.2012 bola opätovne vypočutá svedkyňa - poškodená XXXXX, ktorá potvrdila prijatie vyššie uvedených platieb a uviedla, že týmto považuje výživné na deti mal. XXXXX a mal. XXXXX za obdobie od mesiaca marec 2011 až doposiaľ, t.j. mesiaca máj 2012 vrátane, za uhradené v plnej výške.

          Trestného činu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

          Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

          Podľa § 215 ods. 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

          Keďže splnenie vyživovacej povinnosti je dôležitejšie ako samotné potrestanie páchateľa, jeho trestnosť za splnenia podmienok stanovených zákonom zanikne. Základnou a nevyhnutnou podmienkou pre zánik trestnosti je, že páchateľ dodatočne splní svoju vyživovaciu povinnosť v celom rozsahu. Táto povinnosť však musí byť splnená skôr, než sa súd odoberie na záverečnú poradu.

          S poukazom na všetky vyššie uvedené skutočnosti, bolo potrebné rozhodnúť o týchto skutkoch tak, ako je uvedené vo výrokovej časti tohto uznesenia.

Poučenie:
Proti tomuto uzneseniu   j e   prípustná sťažnosť, ktorú je možné podať do troch dní od jeho oznámenia na Okresnú prokuratúru XXXXX. Sťažnosť   m á   odkladný účinok.

Mgr. Barinková Jana
prokurátorka